ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3216/97 υποβολή: Mark Watts (PSE) προς την Επιτροπή (16 Οκτωβρίου 1997)

Θέμα: Περιορισμοί στην αγορά ακινήτων σε κράτη μέλη της ΕΕ

Υπάρχουν άραγε περιορισμοί σε ό,τι αφορά τις αγορές ακινήτων σε κάποια κράτη μέλη της ΕΕ όταν ο αγοραστής είναι πολίτης κράτους μέλους διαφορετικού από αυτό στο οποίο ανήκει το ακίνητο;

Κοινή απάντηση του κ. Monti εξ ονόματος της Επιτροπής στις γραπτές ερωτήσεις E-3215/97 και E-3216/97 (18 Νοεμβρίου 1997)

Η ερώτηση του αξιότιμου μέλους του Ευρωπαϊκού Κοινοβουλίου αφορά, χωρίς αναφορά σε ιδιαίτερο κράτος μέλος, την αγορά ακινήτου σε κράτος μέλος από υπηκόους άλλου κράτους μέλους. Η Επιτροπή υπενθυμίζει προηγούμενες κοινοβουλευτικές ερωτήσεις για την αγορά ακινήτου σε συγκεκριμένο κράτος μέλος ((Βλέπε, για παράδειγμα, γραπτές ερωτήσεις αριθ. Ε-1032/96 του κ. Boge, EE C 297 της 8.10.1996 7 αριθ. 2491/95 της κ. Σακελλαρίου, ΕΕ C 66 της 4.3.1996. )).

Γενικά, οι αρχές της ίσης μεταχείρισης των πολιτών και η απαγόρευση διακρίσεων με βάση την υπηκοότητα (άρθρο 6 της Συνθήκης ΕΚ) στο πλαίσιο της εφαρμογής της κοινοτικής νομοθεσίας καλύπτουν την αγορά ακίνητης περιουσίας από υπηκόους άλλου κράτους μέλους.

Οι περιορισμοί σχετικά με την αγορά και χρήση από υπήκοο ενός κράτους μέλους οικοπέδων και κτιρίων σε άλλο κράτος μέλος καταργήθηκαν ενόψη της υλοποίησης της ελευθερίας εργασίας, εγκατάστασης, παροχής υπηρεσιών και κυκλοφορίας των κεφαλαίων ((ΔΕΚ, 30.5.1989, Επιτροπή κατά Ελλάδος, 305/87, ECR (1989) 1461 7 ΔΕΚ, 14.1.1988, Επιτροπή κατά Ιταλίας, 63/86/ECR (1988) 29 7 ΔΕΚ, 6.11.1987, Fearon κατά Irish Land Commission, 182/83, ECR (1984) 3677. )). Η πρόσβαση στην ιδιοκτησία και την ενοικίαση ακινήτων συνδέεται με τα δικαιώματα διαμονής σε άλλο κράτος μέλος σύμφωνα με το άρθρο 8Α της Συνθήκης ΕΚ.

Ενώ η Συνθήκη ΕΚ σε καμία περίπτωση δεν θίγει το σύστημα ιδιοκτησίας στα κράτη μέλη (άρθρο 222), οι σχετικοί κανόνες υπόκεινται στον ουσιώδη κανόνα της μη διάκρισης βάσει των άρθρων 6, 48, 52 και 59 και μέτρων για την εφαρμογή ορισμένων από τα άρθρα αυτά, καθώς και της απαγόρευσης όλων των περιορισμών, εκτός των συνήθων εξαιρέσεων, για τις διασυνοριακές κινήσεις κεφαλαίων (που περιλαμβάνουν και την απόκτηση ακινήτου) σύμφωνα με το άρθρο 73β.

Σε ότι αφορά την απόκτηση δευτερεύουσας κατοικίας, η τελική πράξη προσχώρησης του 1994 περιέχει την ακόλουθη κοινή δήλωση: «το κοινοτικό κεκτημένο, δεν εμποδίζει τα μεμονωμένα κράτη μέλη να αποφασίζουν εθνικά, περιφερειακά ή τοπικά μέτρα σχετικά με τις δευτερεύουσες κατοικίες, εφόσον είναι απαραίτητη για το συνδυασμό των χρήσεων γης και την περιβαλλοντική προστασία και εφαρμόζονται χωρίς άμεσες ή έμμεσες διακρίσεις σε σχέση με τους υπηκόους των κρατών μελών σύμφωνα με το κοινοτικό κεκτημένο». Διάφορα κράτη μέλη (Δανία, Αυστρία, Φινλανδία και Σουηδία) έχουν ιδιαίτερη νομοθεσία για τις δευτερεύουσες κατοικίες ((Πρωτόκολο αριθ. 1 για την απόκτηση ακινήτων στην Δανία 7 άρθρα 70, 87 και 114 της πράξης προσχώρησης του 1994. )).

Η Επιτροπή ελέγχει τη γενική εφαρμογή της εθνικής νομοθεσίας για την αγορά ακινήτων ώστε να διασφαλίσει ότι δεν παραβιάζει την παραπάνω αρχή.
ΓΡΑΠΤΗ ΕΡΩΤΗΣΗ E-3017/97 υποβολή: Amedeo Amadeo (NI) προς την Επιτροπή (1η Οκτωβρίου 1997)

Θέμα: Δασοπονία

Σχετικά με «την κατάσταση και τα προβλήματα της δασοπονίας στην Ευρωπαϊκή Ένωση και τις δυνατότητες ανάπτυξης των δασικών πολιτικών» (έγγρ. CES 476/97) ((ΕΕ C 206 της 07.07.1997, σελ. 128. )).

Δεδομένου ότι ο δασικός τομέας αποτελεί πηγή οικονομικής ευημερίας και παράγοντα απασχόλησης για την Ευρωπαϊκή Ένωση, ζητείται ο βασικός στόχος της κοινοτικής στρατηγικής να είναι η ανάπτυξη και η εκμετάλλευση των δασών.

Τούτο θα επέτρεπε να εξασφαλισθεί από διαρθρωτική άποψη και να βελτιωθεί η κατάσταση της απασχόλησης στις ασθενέστερες περιοχές, παρά την απώλεια θέσεων εργασίας την οποία συνεπάγεται η τεχνολογική ανάπτυξη.

Ζητείται, εξάλλου, η διαχείριση και η εκμετάλλευση των δασών να είναι βιώσιμες από οικονομική, κοινωνική και περιβαλλοντική άποψη.

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-3017/97 και E-3018/97 (7 Νοεμβρίου 1997)

Το αξιότιμο μέλος του Κοινοβουλίου αναφέρεται στη γνωμοδότηση της Οικονομικής και Κοινωνικής Επιτροπής (ΟΚΕ) σχετικά με την κατάσταση και τα προβλήματα της δασοκομίας στην Κοινότητα και στις δυνατότητες ανάπτυξης δασικών πολιτικών.

Η Επιτροπή εκτίμησε ιδιαίτερα την εν λόγω έκθεση και συμμερίζεται τη γνώμη του αξιότιμου μέλους του Κοινοβουλίου από πολλές απόψεις, κυρίως όσον αφορά το ζήτημα της βιώσιμης διαχείρισης των δασών, το οποίο καλύπτει εξίσου ικανοποιητικά οικονομικές, περιβαλλοντικές και κοινωνικές πτυχές, καθώς και το ρόλο των δασών και των σχετικών μ'αυτά βιομηχανιών ως πηγών δημιουργίας θέσεων απασχόλησης και εσόδων στον αγροτικό χώρο.

Και αυτό το έτος, η Επιτροπή πρόκειται να υποβάλει έκθεση για την εφαρμογή δασικών μέτρων στή γεωργία, η οποία θα επισημαίνει τις οικονομικές, περιβαλλοντικές και κοινωνικές επιπτώσεις των μέτρων. Εξάλλου, η έκθεση της επιτροπής γεωργίας και αγροτικής ανάπτυξης του Κοινοβουλίου (Α4-0414/96) παρουσιάζει τις κοινοτικές δραστηριότητες προς όφελος του δασικού τομέα.

Στις αρχές του 1999, η Επιτροπή θα υποβάλει, ως απάντηση στο ψήφισμα του Κοινοβουλίου για τη δασική στρατηγική εντός της Κοινότητας, που κατατέθηκε στις 30 Ιανουαρίου 1997, πρόταση για τη θέσπιση ευρωπαϊκής δασικής στρατηγικής που, εκτός άλλων, θα λαμβάνει υπόψη της τους στόχους του «Προγράμματος Δράσης 2000 ((Έγγρ. COM(97)2000 τελικό. ))».
ΓΡΑΠΤΗ ΕΡΩΤΗΣΗ E-3273/97 υποβολή: Gianni Tamino (V) προς την Επιτροπή (20 Οκτωβρίου 1997)

Θέμα: Προγράμματα για την εξόντωση των γκρίζων σκίουρων

Σύμφωνα με πληροφορίες της εφημερίδος «L' Unitΰ», η Μεγάλη Βρεττανία και το Βέλγιο υπέβαλαν αίτημα προς τηνΕυρωπαϊκή Ένωση σχετικά με πρόγραμμα εξόντωσης των γκρίζων σκίουρων, ανησυχώντας διότι οι σκίουροι αυτοί κατακτούν ολοένα και μεγαλύτερο έδαφος εκτοπίζοντας τους αυτόχθονες κόκκινους σκίουρους. Στην Ιταλία, ένα σχέδιο του Πανεπιστημίου του Τορίνο, εγκεκριμένο από το Εθνικό Ινστιτούτο Άγριας Πανίδος, σταμάτησε από τις δικαστικές αρχές λόγω παραβίασης των εθνικών κανονισμών για τη θήρα.

Η Επιτροπή χρηματοδότησε παρόμοια προγράμματα για την εξόντωση των γκρίζων σκίουρων; Δεν θεωρεί η Επιτροπή ότι το οικολογικό πρόβλημα, το οποίο έχει ερευνηθεί από ανεξάρτητους εμπειρογνώμονες και το οποίο προέκυψε από την εισαγωγή ζώων χωρίς τη συγκατάθεσή τους, θα έπρεπε να αντιμετωπισθεί αποκλειστικώς μέσω αναιμάκτων προγραμμάτων μεταφοράς ή μείωσης της αναπαραγωγικής δυνατότητας των γκρίζων σκίουρων;

Απάντηση της κας Bjerregaard εξ ονόματος της Επιτροπής (6 Νοεμβρίου 1997)

Oι γκρίζοι σκίουροι (Sciurus carolinensis) είναι είδος που έχει εισαχθεί στην Ευρώπη. Το είδος αυτό ενδημεί στα δάση πλατύφυλλων δένδρων της Βόρειας Αμερικής και προσαρμόστηκε στο φυσικό περιβάλλον στο Ηνωμένο Βασίλειο γύρω στη δεκαετία του 1890. Το 1913 εισήχθησαν στην Ιρλανδία και, σχετικά πρόσφατα, στην Ιταλία.

Το είδος αυτό δεν συμπεριλαμβάνεται στα παραρτήματα της οδηγίας 92/43/ΕΟΚ του Συμβουλίου για τη διατήρηση των φυσικών οικοτόπων καθώς και της άγριας πανίδας και χλωρίδας ((ΕΕ L 206 της 22.7.1992. )). Κατά συνέπεια η προστασία του είδους αυτού δεν εμπίπτει στην αρμοδιότητα της Κοινότητας.

Δεν είναι γνωστό κανένα τεκμήριο για δυσμενείς αλληλεπιδράσεις μεταξύ των γκρίζων σκίουρων και οιουδήποτε είδους ή ενδιαιτημάτων που να έχει σημασία για την Κοινότητα. Είναι ωστόσο γνωστές και καλά τεκμηριωμένες οι δυσμενείς επιπτώσεις του εγχώριου κόκκινου σκίουρου (Sciurus vulgaris).

Η κύρια ανησυχία σχετικά με τον πληθυσμό των γκρίζων σκίουρων στην Ηπειρωτική Ευρώπη (στην Ιταλία και οπουδήποτε αλλού έχει εισαχθεί στο φυσικό περιβάλλον) είναι η πιθανότητα να εξαπλωθεί αυτό το είδος και να αποτελέσει σημαντική απειλή για άλλα ενδημικά είδη της άγριας πανίδας. Αυτός είναι ο κύριος λόγος για τον οποίο έχουν εφαρμοστεί μέτρα ελέγχου του πληθυσμού αυτού του εξωτικού είδους. Δεν είναι γνωστά έργα ή προγράμματα χρηματοδοτούμενα από την Κοινότητα τα οποία υποστηρίζουν άμεσα αυτά τα είδη μέτρων.

Σε διεθνές επίπεδο ερευνούνται επί του παρόντος εναλλακτικές μέθοδοι ελέγχου, όπως η ανοσοαντισύλληψη.

Τέλος, η διαχείριση των πληθυσμών γκρίζων σκίουρων εμπίπτει στην αρμοδιότητα των αρχών των κρατών μελών.
ΓΡΑΠΤΗ ΕΡΩΤΗΣΗ E-2426/97 υποβολή: Josι Happart (PSE) προς την Επιτροπή (11 Iουλίου 1997)

Θέμα: Περαιτέρω εξέταση των ευθυνών που διαπιστώνονται στην έκθεση της Προσωρινής Εξεταστικής Επιτροπής για τη ΣΕΒ

Όπως διαπιστώνεται στην έκθεση της Προσωρινής Εξεταστικής Επιτροπής για τη ΣΕΒ, οι κ.κ. Marchant, Bradley και Hoelgaard βαρύνονται με διαφορετικού περιεχομένου ευθύνες για την εξάπλωση της εν λόγω νόσου.

Τα άτομα αυτά εξακολουθούν να διατηρούν την αρχική τους θέση στην Επιτροπή;

Ποιά είναι η σημερινή τους κατάσταση (βαθμός, λειτουργία και αρμοδιότητα);

Απάντηση του κ. Fischler εξ ονόματος της Επιτροπής (11 Νοεμβρίου 1997)

Ο κ. Hoelgaard, δανικής εθνικότητας, είναι από 1ης Σεπτεμβρίου 1997 επικεφαλής της διεύθυνσης οργάνωσης των αγορών φυτικών προϊόντων που υπάγεται στη γενική διεύθυνση γεωργίας.

Ο κ. Marchant, βρετανικής εθνικότητας, προσωρινός υπάλληλος με βαθμό Α/4 και σύμβαση αορίστου χρόνου, αποσπάσθηκε από την 1η Οκτωβρίου 1997 στη γενική διεύθυνση περιβάλλοντος και εργάζεται στο τμήμα D.2.

Ο κ. Bradley είναι βρετανός επιστήμονας ο οποίος εργάζεται στο παθολογικό τμήμα του κεντρικού κτηνιατρικού εργαστηρίου του New Haw (Ηνωμ. Βασίλειο) και διετέλεσε μέλος της επιστημονικής κτηνιατρικής επιτροπής. Ο κ. Bradley ουδέποτε εργάστηκε για λογαριασμό της Επιτροπής.
ΓΡΑΠΤΗ ΕΡΩΤΗΣΗ E-3125/97 υποβολή: Graham Mather (PPE) προς την Επιτροπή (13 Οκτωβρίου 1997)

Θέμα: Συγχώνευση British Airways/American Airlines

Προσφάτως, η αεροπορική εταιρία British Airways άσκησε ιδιαίτερα αυστηρή κριτική στην ανάλυση που έκανε η Επιτροπή σχετικά με την προτεινόμενη συγχώνευση της εταιρίας αυτής με την American Airlines. Συγκεκριμένα, συζητήθηκε ιδιαίτερα το θέμα της κατανομής διαθέσιμου χρόνου στο αεροδρόμιο του Χήθροου. Σχετικά με το θέμα αυτό, το Βρετανικό Office of Fair Trading (Υπηρεσία αρμόδια για θέματα μονοπωλίων και συγχωνεύσεων) πρότεινε να παραχωρήσει η British Airways 168 δυνατότητες εκτέλεσης δρομολογίων την εβδομάδα, ενώ η Επιτροπή πρότεινε οι δυνατότητες αυτές να ανέρχονται σε 358.

Βάσει ποιάς μεθοδολογίας η Επιτροπή κατέληξε σ' αυτόν τον αριθμό μονάδων διαθεσίμου χρόνου και γιατί ο αριθμός αυτός διαφέρει τόσο πολύ από τον προτεινόμενο από το Office of Fair Trading;

Απάντηση του κ. Van Miert εξ ονόματος της Επιτροπής (30 Οκτωβρίου 1997)

Η Επιτροπή πραγματοποίησε ανάλυση βάσει των άρθρων 85 και 86 της συνθήκης ΕΚ και κατέληξε προσωρινά στο συμπέρασμα ότι η συμμαχία που προτίθενται να συνάψουν η British Airways και η American Airlines προκαλεί σοβαρές ανησυχίες όσον αφορά τον ανταγωνισμό.

Η Επιτροπή ζητεί την κατανόηση του Αξιότιμου Μέλους για το ότι δεν είναι σε θέση να παράσχει λεπτομέρειες σχετικά με υπόθεση που αποτελεί επί του παρόντος αντικείμενο ενδελεχούς εξέτασης σύμφωνα με τους κανόνες του ανταγωνισμού.
ΓΡΑΠΤΗ ΕΡΩΤΗΣΗ E-3418/97 υποβολή: Hiltrud Breyer (V) προς την Επιτροπή (31 Οκτωβρίου 1997)

Θέμα: Παγκόσμιο εμπόριο και προστασία των ζώων

Η Ευρωπαϊκή Επιτροπή έχει επισημάνει επανειλημμένως ότι σκοπιμότερο θα ήταν η προστασία των ζώων να βελτιωθεί με πολυμερείς συμφωνίες μεταξύ ΕΕ και τρίτων χωρών.

1. Είναι αυτή η απαίτηση ρεαλιστική υπό το φως των εμπειριών που έχουν αποκτηθεί κατά τη διαπραγμάτευση εντός της Ένωσης των σχετικών με την προστασία των ζώων διατάξεων; Ποιος ακριβώς τύπος συμφωνίας επιδιώκεται;

2. Αν ο δρόμος αυτός είναι ρεαλιστικός, τι εμποδίζει να επιδιωχθεί παραλλήλως και η βελτίωση των ρυθμίσεων του ΠΟΕ;

3. Ποια μέτρα μπορεί να λάβει κατά κανόνα η ΕΕ για την προώθηση της προστασίας των ζώων σε τρίτες χώρες;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-3414/97, E-3415/97, E-3417/97 και E-3418/97 (24 Νοεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-2569/94 της κας Oddy ((ΕΕ C 145 της 12.6.1995. )).
ΓΡΑΠΤΗ ΕΡΩΤΗΣΗ E-3262/97 υποβολή: Peter Skinner (PSE) προς την Επιτροπή (20 Οκτωβρίου 1997)

Θέμα: Βελτίωση των γνώσεων σε διεθνές επίπεδο όσον αφορά τις πυρκαγιές

Οι πυρκαγιές προκαλούν τεράστιες καταστροφές σε ολόκληρη την Ευρωπαϊκή Κοινότητα χωρίς να περιορίζονται από εθνικά σύνορα. Το προταθέν από την ΓΔ XI πρόγραμμα δράσης εν σχέσει με την προστασία των πολιτών προσφέρει ένα λειτουργικό τρόπο για τη διευκόλυνση των εμπειρογνωμόνων στην ανάπτυξη αποτελεσματικοτέρων στρατηγικών.

Το εν λόγω πρόγραμμα δράσης στερείται προϋπολογισμού για το 1997. Είναι σε θέση το αρμόδιο μέλος της Επιτροπής να επιβεβαιώσει ότι πρόκειται να υποβληθούν νέες προτάσεις για έναν προϋπολογισμό σε μόνιμη βάση, και ότι θα καταβληθούν αμέσως οι απαραίτητες προσπάθειες προκειμένου να επιτευχθεί η έγκριση και η επικύρωση των προτάσεων αυτών;

Απάντηση της κας Bjerregaard εξ ονόματος της Επιτροπής (20 Νοεμβρίου 1997)

Η πρόταση αποφάσεως του Συμβουλίου περί θεσπίσεως προγράμματος κοινοτικών δράσεων για την προστασία των πολιτών ((ΕΕ C 202 της 12.7.1996. )) αποτελεί πάντοτε αντικείμενο συζητήσεως στο Συμβούλιο. Εάν το εν λόγω πρόγραμμα υιοθετηθεί στο αμέσως προσεχές μέλλον, εναπόκειται στην αρμόδια επί του προϋπολογισμού αρχή να διαθέσει κονδύλια για την εν λόγω κοινοτική δραστηριότητα.
ΓΡΑΠΤΗ ΕΡΩΤΗΣΗ E-3526/97 υποβολή: Fernando Fernαndez Martνn (PPE) προς την Επιτροπή (12 Νοεμβρίου 1997)

Θέμα: Δραστηριότητες της ομάδος εμπειρογνωμόνων της Επιτροπής σχετικά με τις πυρκαϊές δασών στην Ινδονησία

Σύμφωνα με πρόσφατη έκθεση του Τμήματος Ανθρωπιστικών Θεμάτων των Ηνωμένων Εθνών, οι πυρκαϊές των δασώνπου ερημώνουν τεράστιες περιοχές της Ινδονησίας δεν έχουν ακόμη τεθεί υπο έλεγχο και εξακολουθούν να προκαλούν σοβαρότατη μόλυνση του περιβάλλοντος σε ολόκληρη την περιοχή.

Πολλές χώρες και διεθνείς οργανώσεις έχουν ήδη αποστείλει βοήθεια στην κυβέρνηση της Ινδονησίας, οικονομική, σε ανθρώπινο δυναμικό (εμπειρογνώμονες), σε υλικά (μέσα καταπολέμησης της φωτιάς, φάρμακα, μεταφορικά μέσα).

Η Ευρωπαϊκή Ένωση απεφάσισε περί τα τέλη Σεπτεμβρίου να αποστείλει μία ομάδα εμπειρογνωμόνων για δασικές πυρκαϊές. Η ομάδα αυτή εργάζεται υπο τη διεύθυνση του Forest Liaison Bureau της Ευρωπαϊκής Επιτροπής, η οποία δραστηριοποιήθηκε στην Τζακάρτα ήδη απο του Φεβρουαρίου του τρέχοντος έτους.

Μπορεί η Επιτροπή να αναφέρει σχετικά με το ρόλο της ομάδος αυτής, σχετικά με τις δραστηριότητές της και το αποτέλεσμα των προσπαθειών της;

Απάντηση του κ. Marin εξ ονόματος της Επιτροπής (9 Δεκεμβρίου 1997)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-3362/97 υποβολή: Josι Garcνa-Margallo y Marfil (PPE) προς την Επιτροπή (22 Οκτωβρίου 1997)

Θέμα: Πλημμύρες στη Βαλένθια, στη Μούρθια και στην Ανδαλουσία: Ενισχύσεις στους πληγέντες

Οι πλημμύρες της τελευταίας εβδομάδας του Σεπτεμβρίου στη μεσογειακή ακτή της Ισπανίας προκάλεσαν σημαντικές υλικές ζημίες, αλλά και ανθρώπινα θύματα. Οι υλικές ζημίες στις Αυτόνομες Διοικητικές Περιφέρειες της Βαλένθια, της Μούρθια και της Ανδαλουσίας υπολογίζονται σε 20 δισεκ. πεσέτες, σύμφωνα με τους πρώτους υπολογισμούς της Ένωσης Μικροκαλλιεργητών.

Λαμβάνοντας υπόψη το μέγεθος της καταστροφής, της οποίας οι κοινωνικές συνέπειες γίνονται ακόμη σημαντικότερες εξαιτίας του γεγονότος ότι επλήγησαν κυρίως μικροϊδιοκτήτες, προβλέπει η Επιτροπή τη χορήγηση ενισχύσεων στους πληγέντες για τη διόρθωση των ζημιών;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-3362/97 και E-3366/97 (19 Νοεμβρίου 1997)

Το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) ενδέχεται να χρηματοδοτήσει την αποκατάσταση του γεωργικού και δασοκομικού παραγωγικού δυναμικού που έχει πληγεί από φυσικές καταστροφές, καθώς και την εφαρμογή των απαραίτητων μέτρων πρόληψης (κανονισμός (ΕΟΚ) αριθ. 4256/97 άρθρο 5 ((ΕΕ L 374 της 31.12.1988. ))). Υπό αυτή την έννοια, η κατάρτιση εξειδικευμένου προσωπικού και η ευαισθητοποίηση του πληθυσμού σχετικά με θέματα πρόληψης, καθώς επίσης και οποιεσδήποτε ενέργειες αποβλέπουν στον ίδιο σκοπό, θα μπορούσαν να αποτελέσουν επιλέξιμους τομείς.

Ωστόσο,είναι αναγκαίο να καθοριστούν οι κατάλληλοι χρηματοδοτικοί πόροι, στα πλαίσια του κοινοτικού πλαισίου στήριξης περιοχών του στόχου 1 ή 5β, προκειμένου να συγχρηματοδοτηθούν οι πλέον κατάλληλες δράσεις, στις οποίες αναφέρεται το αξιότιμο μέλος του Κοινοβουλίου.

Η Επιτροπή είναι διατεθειμένη να μελετήσει τις προτάσεις του κράτους μέλους, με στόχο την επίλυση των προβλημάτων για τα οποία ομιλεί το αξιότιμο μέλος του Κοινοβουλίου, στο πλαίσιο των χρηματοδοτικών ενισχύσεων που προβλέπονται από τα κοινοτικά πλαίσια στήριξης για τις υπό εξέταση περιοχές.
ΓΡΑΠΤΗ ΕΡΩΤΗΣΗ P-3665/97 υποβολή: Maria Berger (PSE) προς την Επιτροπή (10 Νοεμβρίου 1997)

Θέμα: Οδηγία για ταξίδια «πακέτο»

1. Προτίθεται η Επιτροπή να συμπληρώσει την οδηγία για τα ταξίδια τύπου «πακέτο», προς την κατεύθυνση να προβλέπεται και για τους ξενοδόχους μία αντίστοιχη ασφάλεια ακύρωσης και αφερεγγυότητας, η οποία ήδη σε όλα τα κράτη μπορεί να πραγματοποιηθεί σε εθελοντική βάση; Πρακτικές, όπως η κατακράτηση διαβατηρίων ή αποσκευών, δεν θεωρούμε ότι αποτελούν κατάλληλο μέσο για την άρση των προβλημάτων και δεν ανταποκρίνονται σίγουρα στις προθέσεις της παρούσας οδηγίας.

2. Προγραμματίζει η Επιτροπή να ορίσει, με πιο συγκεκριμένο τρόπο, την έννοια που περιλαμβάνεται στην οδηγία «απαραίτητες δαπάνες για το ταξίδι επιστροφής» ώστε να εμποδίσει, πελάτες ξενοδοχείων να είναι υποχρεωμένοι να πληρώσουν τις δαπάνες παραμονής και τα άλλα έξοδα ξενοδοχείου μία δεύτερη φορά για να μπορέσουν να αναχωρήσουν;

Απάντηση της κας Bonino εξ ονόματος της Επιτροπής (1η Δεκεμβρίου 1997)

1. Τα ταξίδια που υπόκεινται στην οδηγία για τα οργανωμένα ταξίδια πρέπει σύμφωνα με το άρθρο 2, παράγραφος 1 να περίεχουν ένα «πακέτο» με δύο τουλάχιστον επιμέρους υπηρεσίες. Στις περισσότερες περιπτώσεις πρόκειται για τη μεταφορά και τη διαμονή στο ξενοδοχείο. Τα έξοδα της διαμονής στο ξενοδοχείο καταβάλλονται από τον πελάτη στο διοργανωτή ταξιδίων, έτσι ώστε δεν προκύπτει καμμία υποχρέωση του καταναλωτή απέναντι στον ξενοδόχο. Όπως είναι γνωστό, ο διοργανωτής καταβάλλει τις αντίστοιχες πληρωμές ως επι το πλείστον προκαταβολικά στον ξενοδόχο, έτσι ώστε δεν υπάρχει λόγος να κρατηθούν τα διαβατήρια ή οι αποσκευές. Είναι όμως γνωστό ότι αυτό δεν συμβαίνει σε ορισμένες περιπτώσεις και ότι οι ξενοδόχοι προσπαθούν να ασκήσουν πίεση και πράγματι πιέζουν τους καταναλωτές, επειδή δεν έχουν πληρωθεί τα έξοδα διανυκτέρευσης. Κανονικά το αστικό δίκαιο απαγορεύει αυτού του είδους άσκησης δικαίου, που μπορεί να θίγει πτυχές του ποινικού δικαίου ανάλογα με το νομικό καθεστώς των κρατών μελών.

Η Ευρωπαϊκή Επιτροπή δεν γνωρίζει πολλά περιστατικά αυτού του είδους και συνεπώς δεν πρέπει να πρόκειται για πολύ διαδεδομένο φαινόμενο. Εξάλλου η ασφάλεια του ξενοδόχου σε περίπτωση αφερεγγυότητας, δεν αποτελεί μέτρο που θα κάλυπτε άμεσα τον κίνδυνο οικονομικής επιβάρυνσης του καταναλωτή, έτσι ώστε δεν μπορεί να συμπεριληφθεί στο πεδίο εφαρμογής της οδηγίας για τα οργανωμένα ταξίδια. Για το λόγο αυτό δεν προβλέπεται σχετική συμπλήρωση της οδηγίας για τα οργανωμένα ταξίδια.

2. Επίσης δεν προβλέπεται η επέκταση του όρου με την προαναφερόμενη έννοια στις αναγκαίες δαπάνες για την επιστροφή από το ταξίδι σύμφωνα με το άρθρο 7 της οδηγίας. Ουσιαστικά δεν επιτρέπεται να μεταθέτει ο ξενοδόχος την ευθύνη πληρωμής στον ταξιδιώτη ή στον καταναλωτή. Μεμονωμένες περιπτώσεις παράβασης αυτής της αρχής από τους ξενοδόχους δεν πρέπει να ρυθμιστούν με τη γενική λύση ασφαλιστικής κάλυψης, η οποία αναμένεται να οδηγήσει στην αύξηση των τιμών για τα οργανωμένα ταξίδια. Εξάλλου το θέμα αυτό αποτελεί αντικείμενο προδικαστικής διαδικασίας στο Ευρωπαϊκό Δικαστήριο (Υπόθεση C 364/96).
ΓΡΑΠΤΗ ΕΡΩΤΗΣΗ P-3514/97 υποβολή: Hiltrud Breyer (V) προς την Επιτροπή (29 Οκτωβρίου 1997)

Θέμα: Βιολογικά όπλα με χρήση γενετικά τροποποιημένων μικροοργανισμών

Η Διεθνής Επιτροπή του Ερυθρού Σταυρού και ο Παγκόσμιος Ιατρικός Σύνδεσμος έχουν εκφράσει σοβαρές ανησυχίες σε σχέση με το ενδεχόμενο παραγωγής γενετικά τροποποιημένων μικροοργανισμών για χρήση σε βιολογικά όπλα. Σύμφωνα με διασταυρούμενες πληροφορίες, παρόμοια όπλα χρησιμοποιήθηκαν στον Πόλεμο του Κόλπου.

1. Έχει μήπως η Ευρωπαϊκή Κοινότητα χρηματοδοτήσει οποτεδήποτε, άμεσα ή έμμεσα, οποιαδήποτε έρευνα σε σχέση με παρόμοιες χρήσεις;

2. Έχει μήπως η Ευρωπαϊκή Κοινότητα χρηματοδοτήσει οποτεδήποτε, άμεσα ή έμμεσα, οποιαδήποτε έρευνα σε σχέση με την παραγωγή εμβολίων ή αντιδότων εναντίον οποιωνδήποτε τέτοιων γενετικά τροποποιημένων βιολογικών όπλων;

3. Έχει μήπως οποιοδήποτε κράτος μέλος της Ευρωπαϊκής Κοινότητας εξαγάγει οποτεδήποτε στο Ιράκ βιολογικό υλικό που θα μπορούσε να χρησιμοποιηθεί σε βιολογικά όπλα, ή να μετατραπεί προς τέτοια χρήση;

4. Έχει μήπως η Επιτροπή υπόψη της οποιαδήποτε στοιχεία για οποιαδήποτε χρήση γενετικά τροποποιημένων μικροοργανισμών από οποιαδήποτε από τις δυνάμεις που έδρασαν στον Πόλεμο του Κόλπου; Εάν ναι, προτίθεται να δημοσιεύσει τα εν λόγω στοιχεία;

Απάντηση του κ. Van den Broek εξ ονόματος της Επιτροπής (19 Νοεμβρίου 1997)

1., 2. και 4. Όχι.

3. Είναι γνωστό ότι το Ιράκ έκανε κατάχρηση, και στον βιολογικό τομέα, αγαθών και τεχνολογιών διπλής χρήσης που κάποιες εταιρίες κρατών μελών είχαν εξαγάγει μέχρι το 1990 για νόμιμη χρήση. Μετά τον πόλεμο στον Κόλπο, τα κράτη μέλη αναθεώρησαν και βελτίωσαν σημαντικά τα εθνικά συστήματα ελέγχου της εξαγωγής αγαθών διπλής χρήσης. Στις 19 Δεκεμβρίου 1994, με βάση πρόταση της Επιτροπής του Αυγούστου 1992 ((ΕΕ C 253 της 30.9.1992. )), το Συμβούλιο υιοθέτησε σύστημα ελέγχου της εξαγωγής αγαθών διπλής χρήσης. Από τη μια πλευρά θεσπίστηκε κοινή δράση κοινής εξωτερικής πολιτικής και πολιτικής ασφάλειας (ΚΕΠΠΑ) και από την άλλη πλευρά κανονισμός (ΕΚ) αριθ. 3381/94 περί κοινοτικού καθεστώτος ελέγχου της εξαγωγής αγαθών διπλής χρήσης από την Κοινότητα ((ΕΕ L 367 της 31.12.1994. )), που βασίζεται στο Άρθρο 113 της Συνθήκης ΕΟΚ. Το σύστημα τέθηκε σε εφαρμογή την 1η Ιουλίου 1995. Το Παράρτημα 1 περιέχει μια κοινό κατάλογο των εμπορευμάτων διπλής χρήσης που υπόκεινται σε έλεγχο όταν εξάγονται από την Κοινότητα. Περιλαμβάνει βιολογικά και τοξικά μέσα. Το σύστημα ελέγχου καλύπτει επίσης τους γενετικά τροποποιημένους μικροοργανισμούς.

Επιπλέον η Επιτροπή υπενθυμίζει ότι όλα τα κράτη μέλη εμπλέκονται στη σύμβαση του 1972 για την απαγόρευση της ανάπτυξης, παραγωγής και αποθήκευσης βακτηριολογικών (βιολογικών) και τοξικών όπλων καθώς και για την καταστροφή τους. Στις 25 Ιουνίου 1996, το Συμβούλιο καθόρισε κοινή θέση 96/408/ΚΕΠΠΑ σχετικά με το θέμα αυτό. Ο σκοπός συνίσταται στην ενίσχυση της συμμόρφωσης προς το διεθνές σύστημα μη διάδοσης με την προώθηση της παγκοσμιότητας της σύμβασης και με την εργασία για την επιτυχή ολοκλήρωση των διαπραγματεύσεων, με σκοπό τη θέσπιση ενός καθεστώτος νομικής δέσμευσης και αποτελεσματικής εξακρίβωσης, το αργότερο μέσα στο 1998. Η Επιτροπή υποστηρίζει θερμά την εν λόγω κοινή θέση.